ToekomsVenster: ’n Mens meng nie met ‘hulle’ nieFoto: Pixgood.com “Hier is dit nie van belang of iemand Griek of Jood is nie, besny of nie besny nie, andertalig, onbeskaaf, slaaf of vry nie. Hier is Christus alles en in almal.” – Kolossense 3:11 Die samelewing in die tyd van die Nuwe Testament is gekenmerk deur uiteenlopende groepe mense. Mense wat elkeen hulle plek geken het en selde, indien ooit, met mekaar gemeng het – veral die godsdienstiges. Die mense van die bo-dorp wou nie hê hulle kinders moet met die kinders in die onderdorp speel nie, die godsdienstiges het die sondaars vermy en die Jode het neergekyk op die Samaritane omdat hulle dit oor die kultuurgrens gewaag het en volgens hulle ’n dwaalleer verkondig het; mans was belangrik en vroue onderdanig… elkeen moes sy plek ken. Paulus was anders. Hy het soos Jesus hierdie grense oorgesteek en ander aangemoedig om dit ook te doen, want almal is vir God belangrik. Nou die dag bel ’n tannie my. Sy wil ou klere skenk vir een van ons Echohuise. “Maar dit mag net vir ‘ONS MENSE’ gaan” sê sy. “Bedoel tannie met ‘ons mense’ mense vir wie God gemaak het en Jesus gesterf het?” vra ek. Dis ’n oomblik stil aan die anderkant van die lyn. Toe sê die tannie: “Ja, dis wat ek bedoel.” Hoe sou jy die woorde “hoogmoed” en “snobisme” omskryf? Is God volgens Jesus en Paulus liewer vir die Jode as vir die Palestyne, liewer vir die Amerikaner as vir die Siriër, liewer vir die Afrikaner as vir die Keniaan, liewer vir die kerkmens as vir die straatmens, liewer vir mans as vir vroue? Waarom sukkel Jesus se volgelinge so om dit ook reg te kry? Vader, bewaar ons daarvan om neer te kyk op mense wie u geskape het en vir wie Jesus gesterf het. Maak Paulus se droom in Kolossense 3:11 ook waar in ons tyd. Amen. Die huidige knelpunte roep ons om ernstig te bid vir ons land en sy uitdagings met die verwagting dat die Here ons sal gebruik om die verskil te leef. Christene word opgeroep om daagliks te bid net waar hulle hulself bevind, veral gedurende die goue uur van gebed vanaf 12:00-14:00. Daarbenewens word gelowiges uitgedaag om veral saam met onbekende mense te bid.